Ebbe Kalnæs (CD), 2000-01-20:
Jeg vil gerne først på CD's vegne sige tak for udenrigsministerens redegørelse på det her område.
Vi er meget tilfredse med den. Vi er også tilfredse med de dele af den, hvor man understreger, at det ikke rokker ved, at vi anerkender Ruslands territoriale integritet eller retten til at bekæmpe terrorismen i alle dens former. Men når det er sagt, vil jeg også gerne understrege, at det er rædselsfuldt, det, vi ser.
Vi er ikke på noget tidspunkt inde i en overvejelse om, at det skulle være bedre at overtræde menneskerettigheder lige præcis i Tjetjenien end de andre steder, der har været sammenlignet med tidligere i dag.
Vi er bare i en helt forskellig situation.
Jeg vil også gerne understrege, at de tiltag, der er på dagsordenen i EU-sammenhæng, synes vi er ganske glimrende, men at vi måske også har en følelse af, at det måtte godt gå stærkere, vi måtte godt presse på.
Det tror jeg faktisk også man gør, for jo hurtigere det her løses, jo flere mennesker kan der reddes fra en helt ulykkelig situation.
Jeg vil også gerne understrege, at Ruslands ret til at gå ind, hvis der er terrorister, afviser vi ikke, men at de skulle have ret til med massiv militæropbygning at feje hen over et folk i den retning, som man gør, er helt utilstedeligt. Og så reagerer vi forskelligt, siger vi.
Ja, det gør vi.
Det gør vi af den simple årsag, at sådan er verden skruet sammen.
Det ville være fuldkommen umuligt at gå i gang med den øvelse.
Men at det skulle afskære os i andre situationer, hvor despoter eller banditter skulle true et folk, hvor vi har muligheden for i den sidste ende at true og gøre alvor af det - også i den sidste ende - det forstår jeg slet ikke noget af.
Altså det er en mærkelig situation, at fordi vi står over for en massiv stormagt på mange områder - godt nok er deres isenkram ikke så intakt, men alligevel er det en meget farlig færd - ja, så anvender vi selvfølgelig ikke en trussel af militær karakter, fordi den ingen mening har.
Men at vi skulle afskære os fra det i andre sammenhænge, hvor enkeltpersoner har taget en nation i egen hånd, at vi ikke skulle kunne true med et indgreb dér, det er for mig helt uforståeligt.
Nogle af de tiltag, man har drøftet i EU, netop muligheden for måske hurtigere at konvertere hjælp direkte til humanitær hjælp, det synes jeg er et træk, der ville være fornuftigt, altså dét at reagere med økonomiske sanktioner.
Det kan man godt her i dag få vores fulde støtte til, men det er klart, at vi skal gøre det i fællesskab med andre, vi skal gøre det i fællesskab med Europa, med FN, for ellers har det
ingen mening.
Altså det at foreslå, som Dansk Folkeparti gør, at vi skal sende en dansk regeringsrepræsentant derned og mægle, jamen det lyder da flot, men har det nogen mening overhovedet? Har det nogen mening overhovedet, eller hvad skal det bruges til?
Jeg tror ikke, det i den aktuelle situation er et initiativ, der er værd at forfølge.
Så vil jeg gerne afslutte med at sige, at det indlæg, der kom fra Det Konservative Folkeparti, synes jeg
var et reelt og et godt og et flot indlæg.
Det skal de have meget ros for.
Vi ved jo, at den, der har ført pennen i den sammenhæng, har et stort overblik på det her område. Det vil jeg også gerne kvittere for. Vi giver altså udenrigsministeren fuld støtte til at fortsætte den linje, regeringen har lagt, og vi giver også udenrigsministeren støtte til stadig væk at presse på og lade Danmark være i front, når det gælder den påvirkning, vi skal sørge for i det samarbejde, der har nogen mening.